次德友韻
作者：許及之
朝代：宋

paragraphs: 憶昨得君和陶詩，牀頭細讀人謂癡。
二南固自立牆面，十駕亦欲鞭駑疲。
退慚作吏了無補，正使得句安能奇。
有時拈筆弄紙墨，大似臨敵收槍旗。
投老且願共詩社，鬭健聊欲爲兒嬉。
恨子寓舍苦迢遞，有僧借屋無奔馳。
乞米不須煩送似，無儲自足常宴如。
轉庵與爲方外舊，僕也何翅管中窺。
豈有脩竹真可款，曷不宿霧及早披。
來詩賡酬特未已，追逐登臨隨所之。